दूसरों में कमी ढूंढ़ना एक नैतिक बुराई है और पवित्र कुरआन की विभिन्न आयतों में इस चीज़ से मना किया गया है और कमी ढूंढ़ने वाले की आलोचना की गयी है। इंसान की सोच चाहे अच्छी हो या बुरी वह स्वयं और दूसरों पर प्रभाव डालती है। दूसरों के अंदर कमी ढूंढ़ना भी एक नैतिक रोग है और उसका स्वयं इंसान और दूसरों पर नकारात्मक प्रभाव पड़ता है। उसका एक दुष्परिणाम स्वयं उस व्यक्ति का अपमानित होना है जो दूसरों के अंदर दोष ढूंढ़ता है। महान ईश्वर के निकट मोमिनीन प्रतिष्ठित व सम्मानीय हैं और वह इस बात की अनुमति नहीं देता है कि कुछ ईर्ष्यालु और बुरे लोग उसके बंदों की प्रतिष्ठा से खिलवाड़ करें। अतः ऐसा करने वालों को परलोक में दंड देने के अतिरिक्त वह इसी दुनिया में अपमानित करेगा। हज़रत इमाम सादिक़ अलैहिस्सलाम पैग़म्बरे इस्लाम के हवाले से फरमाते हैं” मोमिनीन की ग़लतियों को मत ढूंढ़ो क्योंकि जो भी अपने भाई की गलतियों की खोज में रहेगा ईश्वर उसकी गलतियों की खोज में रहेगा और जिसकी ग़लती की खोज में ईश्वर रहे तो वह उसे अपमानित करके छोड़ेगा यद्यपि वह अपने घर के अंदर ही क्यों न रहे।“